C 495/8

Kisebb jelentőségű módosítás jóváhagyása nyomán módosított egységes dokumentum közzététele az 1151/2012/EU rendelet 53. cikke (2) bekezdésének második albekezdésével összhangban

(2021/C 495/06)

Az Európai Bizottság a 664/2014/EU felhatalmazáson alapuló bizottsági rendelet (1) 6. cikke (2) bekezdése harmadik albekezdésének megfelelően jóváhagyta ezt a kisebb jelentőségű módosítást.

A kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„Aceite del Bajo Aragón”

EU-szám: PDO-ES-0118-AM01 – 2020.2.10.

☒ OEM ☐ OFJ

1. Elnevezés (OEM vagy OFJ)

„Aceite del Bajo Aragón”

2. Tagállam vagy Harmadik Ország

Spanyolország

3. A mezőgazdasági termék vagy élelmiszer leírása

3.1. A termék típusa

1.5. osztály – Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

Az „Aceite del Bajo Aragón” a termékleírásban meghatározott termesztési, feldolgozási és csomagolási területen termesztett, feldolgozott és csomagolt Empeltre, Arbequina és Royal fajtájú olajbogyóból előállított extraszűz olívaolaj elnevezése.

A felhasznált olajbogyók kizárólag az Empeltre, Arbequina és Royal fajtákból származhatnak. A felhasznált olajbogyók legalább 80 %-ának az Empeltre fajtából kell származnia, tekintettel túlsúlyára a termelési területen és a termék hagyományos tulajdonságaira. A többi fajta a felhasznált olajbogyó mennyiségének legfeljebb 20 %-át teheti ki.

Az „Aceite del Bajo Aragón” eredetmegjelöléssel jelölt olajoknak az extraszűz kategóriába kell tartozniuk, és a következő jellemzőkkel kell rendelkezniük:

Érzékszervi jellemzők:

Megjelenése Tiszta, nincs rajta filmréteg, nincs benne zavarosság vagy szennyeződés, ami rontaná az olaj átlátszóságát Színe Sárga, az aranysárgától a sötétsárgáig terjedő árnyalattal Íze Az idény elején gyümölcsös, enyhén mandula ízű; nem keserű, enyhén édes és enyhén pikáns A minősítő testület értékelése szerint legalább „Extra szűz olívaolaj” besorolás

Fizikai–kémiai jellemzői:

Maximális savtartalom (olajsavtartalom %-ban): ≤ 0,80

Peroxidszám (mEq O2/kg) legfeljebb: 20

K270 (nm) legfeljebb: 0,15

K232 (nm) legfeljebb: 2,00

Nedvességtartalom és illóanyag-tartalom (%-ban) legfeljebb: 0,15

Idegenanyag-tartalom (%-ban) legfeljebb 0,10

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A 4. pontban meghatározott földrajzi területen termesztett Empeltre, Arbequina és Royal olajbogyó az „Aceite del Bajo Aragón” előállításához használt alapanyag.

3.4. Az előállítás azon műveletei, amelyeket a meghatározott földrajzi területen kell elvégezni

Az olajbogyó termesztése és az olaj előállítása kizárólag a 4. pontban meghatározott földrajzi területen történhet.

Az eredetmegjelöléssel védett olaj kinyerésére használt olajbogyóknak a meghatározott földrajzi területen található bejegyzett ültetvényekről kell származniuk. Az engedélyezett fajtákból kell származniuk, és a termékleírásban meghatározott eljárásokat követve kellett termeszteni őket.

Az olajat a termesztési területen található és a meghatározott feltételeket teljesítő bejegyzett olajprésekben állítják elő.

Az olajat a betakarítást követő 48 órán belül ki kell sajtolni. A folyamat a következő lépésekből áll:

— Az olajbogyók megmosása

— Sajtolás. Kétféle prés használható: aprítógép (hagyományos módszer) vagy mechanikus prés (folyamatos módszer).

— A pép keverése

— A fázisok szétválasztása Kétféle módszer használható: — Hagyományos módszer, préseléssel, a szilárd anyagok szétválasztása és leszűrés révén — Folyamatos módszer, centrifugák alkalmazásával

— Tárolás

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Az ezen eredetmegjelöléssel érintett olajokat a termesztési területet alkotó településeken belül kell csomagolni.

Az olajokat maximum 5 liter űrtartalmú üveg, kerámia, polietilén (PE) vagy fém tartályokba kell tölteni.

3.6. A bejegyzett elnevezést viselő termék címkézésére vonatkozó egyedi szabályok

Az olajat csomagoló üzemeknek, amelyeknek megfelelőségi tanúsítványt kell szerezniük a Szabályozó Testület által kiválasztott ellenőrző szervtől, fel kell tüntetniük a Denominación de Origen Protegida „Aceite del Bajo Aragón” (az „Aceite del Bajo Aragón” oltalom alatt álló eredetmegjelölés”) feliratot a csomagolás címkéin, a Szabályozó Tanács által kiadott számozott címke mellett, amely lehetővé teszi a termék nyomon követését a forgalomba hozatalkor.

4. A földrajzi terület tömör meghatározása

Az „Aceite del Bajo Aragón” eredetmegjelölés oltalma alatt álló olajok termőterülete az a „természetes térség”, amely Aragónia Autonóm Körzet nyugati részén, Zaragoza és Teruel tartományban található.

A földrajzi terület a következő települések közigazgatási területét foglalja magában: Aguaviva, Alacón, Albalate del Arzobispo, Alborge, Alcañiz, Alcorisa, Alloza, Almochuel, Almonacid de la Cuba, Andorra, Arens de Lledó, Ariño, Azaila, Beceite, Belchite, Belmonte de San José, Berge, Bordón, Calanda, Calaceite, Cañizar del Olivar, Caspe, Castelserás, Castelnou, Castellote, Chiprana, Cinco Olivas, Cretas, Crivillén, Escatrón, Estercuel, Fabara, Fayón, Fórnoles, Foz-Calanda, Fuentes de Ebro, Fuentespalda, Gargallo, Híjar, Jatiel, La Cebollera, La Codoñera, La Fresneda, La Ginebrosa, La Mata de los Olmos, La Portellada, La Puebla de Híjar, La Zaida, Lagata, Letux, Lledó, Los Olmos, Maella, Más de las Matas, Mazaleón, Mequinenza, Molinos, Monroyo, Nonaspe, Oliete, Parras de Castellote, Peñarroya de Tastavins, Quinto de Ebro, Ráfales, Samper de Calanda, Sástago, Seno, Torrecilla de Alcañiz, Torre de Arcas, Torre del Compte, Torrevelilla, Urrea de Gaén, Valdealgorfa, Valdeltormo, Valderrobres, Valjunquera, Vinaceite.

5. Kapcsolat a földrajzi területtel

Az „Aceite del Bajo Aragón” előállításához a termőterületen hagyományosan termesztett fajták használhatók. Az Empeltre és a Royal a meglévő okirati hivatkozások alapján őshonos fajtáknak tekinthetők, míg az Arbequina a 19. században került be a közeli Katalóniából. A területről származó olívaolajra vonatkozó legkorábbi ismert utalás az „Ora maritima”-ban (Tengerpart) található, amelyet a 4. századi latin költő, Rufus Festus Avienius írt, és maga is egy Kr.e. 550-ből származó szövegen alapul. Az „Ora maritima” leírja, hogy a tengerészek hogyan utaznak felfelé az Ebro mentén, hogy a partjai mentén élő emberekkel kereskedjenek, és eközben olaj-, bor- és búzakészleteket szerezzenek be. Az „Ora maritima”-ban az Ebrót Oleum flumennek, azaz „olajfolyónak” nevezik. Ignacio de Asso, aki 1798-ban megírta a „Historia de la Economía Política de Aragón”-t (Aragónia politikai gazdaságtani története), gyakran említette Bajo Aragón olajfáit.

Az „Aceite del Bajo Aragón” a 19. század vége felé kezdett szert tenni jelenlegi hírnevére, amikor a virágzó Tortosa, az alsó-aragóniai olaj fő piaca vonzotta a nagy társaságokat, akik szívesen aknázták ki a helyi olaj tulajdonságait. Nem sokkal ezután számos társaság alakult Alcañizban, azzal a céllal, hogy közvetlenül Alsó-Aragóniából szerezzék be az olajat, teljesen megkerülve Tortosát és az ottani kiélezett versenyt. Egy másik fontos okirati hivatkozás, ezúttal az „Aceite del Bajo Aragón” hírnevére a 20. elejéről, Isidro Aguiló y Cortés 1918-ban írt „Elaboración del Aceite de Oliva” (Az olívaolaj előállítása) című könyve. A 20. század első harmadában az „Aceite del Bajo Aragón”-t olyan gasztronómusok méltatták, mint Teodoro Bardají és Dionisio Pérez. Az idő múlásával a régión kívül is egyre inkább elterjedt az a vélemény, hogy az „Aceite del Bajo Aragón” a legjobb olívaolaj a világon – ezt Daniel Magrané is megerősíti „El aceite de oliva en España” (Olívaolaj Spanyolországban) című könyvében (Espaso Calpe, 1961).

A termesztési terület Alsó-Aragóniában, azaz az Ebro-medence délkeleti részén található, amely terület lényegében egybeesik az Aguavivas, Martín, Regallo, Guadalope és Matarraña folyók völgyével. Szárazság, alacsony és rendszertelen csapadék és szélsőséges hőmérséklet jellemzi, ami abból adódik, hogy a terep megóvja a területet a földközi-tengeri és az atlanti-óceáni hatásoktól, így kontinentális klíma alakul ki. Sőt, a cierzo, az uralkodó erős északkeleti szél még jobban ráerősít a szárazságra.

A terület lapos, illetve enyhén hullámos, magassága 122 métertől (Caspénél) 632 méterig (Alcorisánál) terjed. A talaj mészköves, felső rétegei az állóvízi rendszereknek a miocén kor meleg és száraz éghajlata alatt kialakult üledékeire jellemző karbonát- és gipszformációkat tartalmaznak.

Az évi átlagos csapadékmennyiség a Caspéban lehulló 327,9 mm és az alcañizi 367,9 mm között mozog. Az éves átlaghőmérséklet 14,3 oC körül van Alcañizban és 15 oC körül Caspében. A maximális hőmérséklet átlaga 19,9 °C Alcañizban és 20,6 °C Caspében, a minimális hőmérséklet átlaga pedig 8,8 °C, illetve 9,3 °C. Ez azt mutatja, hogy a hőmérséklet-tartomány széles: több mint 18 oC. Márciustól októberig a legmagasabb hőmérséklet meghaladja a 25 °C-ot. A nyári hónapokban a maximális hőmérséklet átlaga meghaladja a 35 oC-ot. A térség másik éghajlati jellemzője a „hőinverzió”. A téli anticiklonos időszakokban a hideg levegő hosszan tartó hideg köd formájában leülepszik az alacsony rétegekben, ahol a legmagasabb hőmérséklet 6 oC alatt marad, míg a magasabb, ködmentes helyeken a maximális hőmérséklet a 15 oC-ot is meghaladhatja.

A megfelelő termesztési, talajápolási, trágyázási, metszési, valamint a kártevők és betegségek elleni védekezést célzó technikák kiegészítik azt a környezetet, amely földrajzi adottságainál fogva alkalmas az olajfák termesztésére.

Hivatkozás a termékleírás közzétételére

Az „Aceite del Bajo Aragón” OEM termékleírása

(1) HL L 179., 2014.6.19., 17. o.